Eagrán sealadach
BREITHIÚNAS NA CÚIRTE (an Séú Dlísheomra)
4 Iúil 2024 (*)
(Tarchur chun réamhrialú – Comhchuibhiú dlíthe – Iompar – Iompar de bhóthar – Treoir
2014/31/AE – Raon feidhme – Uirlisí neamh-uathoibríocha meáite chun críocha mais feithiclí a chinneadh – Úsáid uirlisí meáite chun reachtaíocht choiriúil náisiúnta a chur i bhfeidhm)
I gCás C‑283/23 [Marhon],
(i)
IARRAIDH ar réamhrialú faoi Airteagal 267 CFAE ón Cour de cassation (an Chúirt Achomhairc Uachtarach, an Bheilg), trí chinneadh an
26 Aibreán
2023, a fuarthas ag an gCúirt an 2 Bealtaine
2023, sna himeachtaí coiriúla i gcoinne
FB,
JL Sàrl
idiragraithe:
Procureur du Roi près le tribunal de première instance d’Eupen,
tugann AN CHÚIRT (an Séú Dlísheomra),
agus í comhdhéanta mar seo a leanas: T. von Danwitz, Uachtarán Dlísheomra, A. Arabadjiev (Rapóirtéir), Uachtarán an Chéad Dlísheomra, ag gníomhú mar Bhreitheamh den Séú Dlísheomra, agus I. Ziemele, Breitheamh,
Abhcóide Ginearálta: J. Richard de la Tour,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        Rialtas na Beilge, ag S. Baeyens, P. Cottin agus C. Pochet, i gcáil Gníomhairí,
–        Rialtas na Seice, ag M. Smolek, T. Suchá agus J. Vláčil, i gcáil Gníomhairí,
–        an Coimisiún Eorpach, ag J. Flett agus G. Wils, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas
Breithiúnas
1        Baineann an iarraidh ar réamhrialú le léiriú ar Airteagal 1,
Airteagal 2(3) agus Airteagal 3 de Threoir
2014/31/AE ó Pharlaimint na hEorpa agus ón gComhairle an
26 Feabhra
2014 maidir le comhfhogasú dhlíthe na mBallstát a bhaineann le huirlisí neamh-uathoibríocha meáite a chur ar fáil ar an margadh (IO 2014 L 96, lch. 107).
2        Rinneadh an iarraidh seo in imeachtaí coiriúla a thionscnaíodh i gcoinne FB agus JL Sàrl, maidir le dhá chion a líomhnaítear a rinne FB trí fheithicil iompair de chuid JL a thiomáint a sháraigh an uasmhais údaraithe.
An dlí lena mbaineann
Dlí an Aontais Eorpaigh
3        Leagtar amach in aithrisí 4, 5 agus
47 de Threoir
2014/31:
‘(4)      Cumhdaítear leis an Treoir seo uirlisí neamh-uathoibríocha meáite atá nua do mhargadh an Aontais [Eorpaigh] nuair a chuirtear ar an margadh iad; is é sin le rá gur uirlisí neamh-uathoibríocha meáite nua iad arna ndéanamh ag monaróir atá bunaithe san Aontas nó gur uirlisí neamh-uathoibríocha meáite iad, cibé acu nua nó athláimhe, a allmhairítear ó thríú tír.
(5)      Ba cheart go mbeadh an fhreagracht ar na Ballstáit an pobal a chosaint ar thorthaí míchearta ar oibríochtaí meáite trí bhíthin uirlisí neamh-uathoibríocha meáite nuair a úsáidtear iad le haghaidh catagóirí áirithe feidhme.
…
(47)      Ós rud é nach féidir leis na Ballstáit cuspóir na Treorach seo, eadhon a áirithiú go gcomhlíonann uirlisí neamh-uathoibríocha meáite ar an margadh na ceanglais lena bhforáiltear d’ardleibhéal cosanta do leasanna an phobail a chumhdaítear leis an Treoir seo a bhaint amach go leordhóthanach, agus feidhmiú an mhargaidh inmheánaigh á ráthú leis, agus gur fearr, dá bhrí sin, de bharr fhairsinge agus iarmhairtí na Treorach, é a bhaint amach ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta, mar atá leagtha amach in Airteagal 5 [CAE]. Ní théann an Treoir seo thar a bhfuil riachtanach chun an cuspóir sin a ghnóthú i gcomhréir le prionsabal na comhréireachta a leagtar amach san Airteagal sin.’ [Aistriúchán neamhoifigiúil]
4        In Airteagal 1 den treoir sin, dar teideal ‘Raon feidhme’, foráiltear an méid seo a leanas:
‘1.      Beidh feidhm ag an Treoir seo maidir le gach uirlis neamh-uathoibríocha meáite.
2.      Chun críocha na Treorach seo, déanfar idirdhealú ar na catagóirí úsáide seo a leanas d’uirlisí neamh-uathoibríocha meáite:
…
(b)      mais a chinneadh chun dola, taraif, cáin, bónas, pionós, luach saothair, slánaíocht nó íocaíocht dá samhail a ríomh;
(c)      mais a chinneadh chun dlíthe nó rialacháin a chur i bhfeidhm nó chun tuairim shaineolach a thabhairt in imeachtaí cúirte;
…
(g)      gach feidhm seachas na cinn a liostaítear i bpointe
(a) go pointe
(f).’
[Aistriúchán neamhoifigiúil]
5        Foráiltear le hAirteagal 2 den Treoir sin, dar teideal ‘Sainmhínithe’:
‘Chun críocha na Treorach seo, beidh feidhm ag na sainmhínithe seo a leanas:
(1) ciallaíonn “uirlis meáite” uirlis tomhais a fhónann do mhais coirp a aimsiú trí ghníomhú na himtharraingthe ar an gcorp sin a úsáid. Féadfaidh uirlis meáite fónamh freisin chun méideanna, cainníochtaí, paraiméadair nó tréithe eile a bhaineann le mais a chinneadh;
(2)      ciallaíonn “uirlisí neamh-uathoibríocha meáite” nó “uirlis” uirlis mheáite ina bhfuil gá le hidirghabháil oibreora le linn meáchain;
(3)      ciallaíonn “cur ar fáil ar an margadh” uirlis a sholáthar lena dháileadh nó lena úsáid ar mhargadh an Aontais le linn gníomhaíocht tráchtála, bíodh sin ar íocaíocht nó saor in aisce;
(4)      ciallaíonn “cur ar an margadh” ionstraim a chur ar fáil ar mhargadh an Aontais den chéad uair;
…’ [Aistriúchán neamhoifigiúil]
6        Faoi Airteagal 3 den treoir sin, dar teideal ‘Cur ar fáil ar an margadh agus a chur i seirbhís’:
‘1.      Déanfaidh na Ballstáit gach beart chun a áirithiú nach bhféadfar ach uirlisí a chomhlíonann ceanglais infheidhme na Treorach seo a chur ar fáil ar an margadh.
2.      Déanfaidh na Ballstáit gach beart chun a áirithiú nach bhféadfar uirlisí a chur i seirbhís do na húsáidí dá dtagraítear i bpointe (a) go pointe (f) d’Airteagal 1(2) mura gcomhlíonann siad ceanglais na Treorach seo.
3.      Déanfaidh na Ballstáit gach beart chun a áirithiú go leanfaidh uirlisí a chuirtear i seirbhís do na húsáidí dá dtagraítear i bpointe (a) go pointe (f) d’Airteagal 1(2) de bheith i gcomhréir le ceanglais infheidhme na Treorach seo.’ [Aistriúchán neamhoifigiúil]
7        Foráiltear sa chéad mhír d’Airteagal 4 de Threoir
2014/31, dar teideal ‘Ceanglais bhunriachtanacha’:
‘Comhlíonfaidh uirlisí a úsáidtear nó a bheartaítear a úsáid le haghaidh na bhfeidhmeanna a liostaítear i bpointe
(a) go pointe
(f) d’Airteagal 1(2) na ceanglais bhunriachtanacha a leagtar amach in Iarscríbhinn I.’.
Dlí na Beilge
8        Foráiltear an méid seo a leanas le hAirteagal 1 den arrêté royal du 12 octobre 2010 relatif à l’approbation, à la vérification et à l’installation des instruments de mesure utilisés pour surveiller l’application de la loi relative à la police de la circulation routière et des arrêtés pris en exécution de celle-ci (Foraithne Ríoga an
12 Deireadh Fómhair 2010 maidir le formheas, fíorú agus suiteáil na n‑ionstraimí tomhais a úsáidtear chun faireachán a dhéanamh ar chur i bhfeidhm an Dlí maidir le rialáil tráchta ar bhóithre agus na foraitheanta arna nglacadh dá bhun) (Moniteur belge an
25 Deireadh Fómhair 2010, lch. 63130; ‘an Fhoraithne Ríoga
2010):
‘Faoi réir reachtaíochta eile maidir le huirlisí sonracha a chur i bhfeidhm, beidh feidhm ag an bhForaithne seo maidir le huirlisí a úsáidtear chun faireachán a dhéanamh ar chur i bhfeidhm an Dlí maidir le rialáil tráchta ar bhóithre, arna chomhordú an
16 Márta
1968 agus na bhforaitheanta arna nglacadh dá bhun, agus lena ndéantar bearta a ghlacadh, go díreach nó go hindíreach, dá dtagraítear san fhoraithne “Uirlisí” seo.’
9        Foráiltear an méid seo a leanas le hAirteagal 1 den arrêté royal du 12
avril 2016 relatif aux instruments de pesage à fonctionnement non automatique (Foraithne Ríoga an
12 Aibreán
2016 maidir le huirlisí neamh-uathoibríocha meáite) (Moniteur belge an
19 Aibreán
2016, lch. 26487), dar teideal ‘Cuspóir’:
‘Leis an bhForaithne seo trasuítear [Treoir
2014/31].’
An díospóid sna príomhimeachtaí agus na ceisteanna a tharchuirtear le haghaidh réamhrialú
10      An
28 Feabhra
2019, in Saint‑Vith (an Bheilg), rinne póilíní na Beilge cigireacht ar fheithicil de chuid JL a raibh adhmad á iompar uirthi.
11      San oibríocht meáite a rinne na póilíní le linn na cigireachta sin (‘an oibríocht meáite’) léiríodh gur sháraigh mais na feithicle sin go mór an uasmhais údaraithe de 20 856 cileagram.
12      Dá bharr sin,
ionchúisíodh FB, tiománaí na feithicle, os comhair an tribunal de police d’Eupen,
section de Saint‑Vith (Cúirt na bPóilíní,
Eupen, rannán Saint‑Vith, an Bheilg), ar an gcéad dul síos, as earraí a iompar de bhóthar ag baint úsáide as feithicil a sháraigh a mais iomlán an mhais údaraithe agus, ar an dara dul síos, mar tharlóir a iompraíonn earraí, ag tabhairt treoracha nó ag glacadh beart arbh é an toradh a bhí orthu gur sáraíodh na huasmhaiseanna agus na huastoisí údaraithe. Bhí JL, fostóir FB, ina pháirtí sna himeachtaí mar pháirtí faoi dhliteanas faoin dlí sibhialta.
13      Le breithiúnas an 2 Feabhra
2021, d’éigiontaigh an chúirt sin FB, ar an bhforas nach raibh aon léiriú sna ticéid meáchain a bhain leis an oibríocht meáite ann maidir leis an duine a rinne an oibríocht sin nó léiriú ar dhéanamh ná ar shraithuimhir na huirlise meáite a úsáideadh, agus mar sin nárbh fhéidir a chinneadh ar thagair na ticéid sin don uirlis sin iarbhír.
14      Ag éisteacht le hachomharc a thionscain an procureur du Roi (Ionchúisitheoir Poiblí, an Bheilg) i gcoinne an bhreithiúnais sin, dhiúltaigh tribunal de première instance d’Eupen, (Cúirt Chéadchéime Eupen, an Dlísheomra Coiriúil, an Bheilg), ar dtús, d’argóint FB agus JL go ndearnadh an oibríocht meáite de shárú ar an bhForaithne Ríoga
2010.
15      Ar an dara dul síos, chinn an chúirt sin nach raibh an oibríocht sin á rialú ag an bhForaithne Ríoga
2010, ach ag an rialachán lena dtrasuítear Treoir
2014/31 i ndlí na Beilge, eadhon Foraithne Ríoga an
12 Aibreán
2016 maidir le huirlisí neamh-uathoibríocha meáite.
16      Sna himthosca sin, le breithiúnas an
23 Márta
2022, d’ordaigh an chúirt sin,
inter alia, do FB fíneáil a íoc agus dhícháilíodh é ó aon mhótarfheithicil a thiomáint ar feadh tréimhse trí mhí.
17      Ag éisteacht leis an achomharc arna thionscnamh ag FB agus JL i gcoinne an bhreithiúnais sin, tugann an Cour de cassation (an Chúirt Achomhairc Uachtarach, an Bheilg), an chúirt a rinne an tarchur, dá haire, d’fhonn na coinníollacha faoinar cheart an oibríocht meáite a dhéanamh a shuíomh, go bhfuil gá le raon feidhme Threoir
2014/31 a shoiléiriú agus, go háirithe, chun a chinneadh nach bhfuil feidhm ag an treoir sin, mar a d’áitigh FB agus JL os comhair na cúirte achomhairc, ach amháin maidir le hoibríochtaí meáite a dhéantar le linn na gníomhaíochta tráchtála d’úsáideoir na huirlise neamh-uathoibríche meáite atá i gceist.
18      Tugann an chúirt a rinne an tarchur dá haire, ar an gcéad dul síos, go bhforáiltear le hAirteagal 1(2) de Threoir
2014/31, i bpointe (c) de, go bhfuil an treoir sin infheidhme,
inter alia, maidir le ‘mais a chinneadh chun dlíthe nó rialacháin a chur i bhfeidhm’ agus, i bpointe (g), maidir le ‘gach feidhm seachas na cinn a liostaítear i bpointe (a) go pointe (f)’. Mar sin, toisc gur dealraitheach go dtagann úsáid na huirlise neamh-uathoibríche atá i gceist faoi cheann de na catagóirí sin, is dealraitheach go dtugtar le tuiscint leis an bhforáil sin go dtagann an oibríocht meáite faoi raon feidhme na treorach sin.
19      Ina theannta sin, cuireann an chúirt a rinne an tarchur in iúl nach bhforáiltear le hAirteagal 3(2) agus (3) den treoir sin, nuair a dhéantar tagairt do chur i seirbhís na n‑uirlisí meáite sin agus do na ceanglais nach mór dóibh leanúint dá gcomhlíonadh tar éis an ama sin, go gcaithfear go bhfuil gá leis na huirlisí sin a úsáid le linn gníomhaíochta tráchtála dá n‑úsáideoirí.
20      Ar an dara dul síos, moltar le teideal Threoir
2014/31 léiriú níos sriantaí a dhéanamh ar raon feidhme na treorach sin, sa mhéid is go dtagraítear inti do chomhchuibhiú dhlíthe na mBallstát a bhaineann le huirlisí neamh-uathoibríocha meáite ‘a chur ar fáil ar an margadh’. Is cosúil go dtabharfaí le tuiscint le tagairt den sórt sin nach bhfuil feidhm ag an treoir sin ach amháin i gcomhthéacs gníomhaíochta tráchtála an úsáideora de na huirlisí sin.
21      Mar an gcéanna, de réir na cúirte a rinne an tarchur, tá tacaíocht a priori do léiriú den sórt sin ar Threoir
2014/31 le foclaíocht Airteagal 3(1) den treoir sin, a bhaineann le hoibleagáidí na mBallstát agus na huirlisí sin á gcur ar fáil ar an margadh. Go deimhin, thabharfadh an sainmhíniú ar an gcoincheap ‘a chur ar fáil ar an margadh’, dá dtagraítear in Airteagal 2(3) den treoir sin, le fios nach mór é a dhéanamh i gcomhthéacs ghníomhaíocht tráchtála an úsáideora d’uirlis neamh-uathoibríoch meáite.
22      Sna himthosca sin, chinn an Cour de cassation (an Chúirt Achomhairc Uachtarach) bac a chur ar na himeachtaí agus an cheist seo a leanas a tharchur chuig an gCúirt Bhreithiúnais le haghaidh réamhrialú:
‘An bhfuil feidhm ag [Airteagal 1,
Airteagal 2.3 agus Airteagal 3 de Threoir
2014/31 maidir le húsáid uirlisí neamh-uathoibríocha meáite ag na húdaráis bhreithiúnacha nó phóilíneachta chun críocha meáchan feithiclí a chinneadh ionas go gcuirfí reachtaíocht nó rialachán náisiúnta i bhfeidhm, lena bhféadfaí pionóis choiriúla a fhorchur, agus lena dtoirmisctear feithiclí a sáraíonn a meáchan tomhaiste an t‑uasmheáchan arna údarú a chur i seirbhís amhail (i) Airteagal 41(3)(1), agus Airteagal 43(3)(1) de Dhlí an
15 Iúil 2013 maidir le tarlú earraí de bhóthar lena gcuirtear chun feidhme Rialachán (CE) Uimh. 1071/2009 ó Pharlaimint na hEorpa agus ón gComhairle an
21 Deireadh Fómhair 2009 lena mbunaítear rialacha comhchoiteanna maidir leis na coinníollacha a bheidh le comhlíonadh chun gairm an oibreora iompair de bhóthar a chleachtadh agus lena n‑aisghairtear Treoir
96/26/CE ón gComhairle, agus lena gcuirtear chun feidhme Rialachán (CE) Uimh. 1072/2009 ó Pharlaimint na hEorpa agus ón gComhairle an
21 Deireadh Fómhair 2009 maidir le rialacha comhchoiteanna le haghaidh rochtana ar an margadh idirnáisiúnta tarlaithe de bhóthar [(Moniteur belge an
18 Feabhra
2014, lch. 13108)] agus (ii) Airteagal 21, an chéad mhír, pointe 5, agus Airteagal 35(4) d’Fhoraithne Ríoga an
22 Bealtaine
2014 maidir le tarlú earraí de bhóthar [(Moniteur belge an
15 Iúil 2014, lch. 53667)]?’
Breithniú ar an gceist a tharchuirtear
23      De réir na ceiste sin, féachann an chúirt a rinne an tarchur le soiléiriú a fháil ón gCúirt, go bunúsach, maidir le teorannú raon feidhme Threoir
2014/31. Go háirithe, fiafraíonn an chúirt sin an bhfuil an treoir sin infheidhme i gcás ina n‑úsáidtear uirlisí neamh-uathoibríocha meáite ní ag oibreoir eacnamaíoch le linn gníomhaíochta tráchtála, ach ag údaráis bhreithiúnacha nó phóilíneachta chun mais feithicle a chinneadh, chun críocha chur i bhfeidhm na reachtaíochta náisiúnta a bhaineann le hábhair choiriúla.
24      Cé go bhféachann an chúirt a rinne an tarchur, leis an gceist sin, le léiriú ar roinnt forálacha den treoir sin, tá sainmhíniú ar a raon feidhme leagtha amach in Airteagal 1(1) den treoir sin.
25      Dá réir sin, is gá an cheist arna tarchur le haghaidh réamhrialú a athfhoirmliú sa mhéid go bhfiafraítear an gá Airteagal 1(1) de Threoir
2014/31 a léiriú sa chaoi a gciallaíonn go bhfuil feidhm ag an treoir sin maidir le huirlisí neamh-uathoibríocha meáite i gcás ina n‑úsáidtear na huirlisí sin, ag na húdaráis bhreithiúnacha nó phóilíneachta, chun mais feithicle a chinneadh, chun críocha chur i bhfeidhm na reachtaíochta náisiúnta a bhaineann le hábhair choiriúla.
26      De réir cásdlí socair, agus foráil de dhlí an Aontais á léiriú, is gá a chur san áireamh ní hamháin foclaíocht na forála sin, ach an comhthéacs ina bhfuil sí chomh maith, agus na cuspóirí a shaothraítear leis na rialacha lena mbaineann sí (breithiúnas an
18 Aibreán
2024,
Citadeles nekustamie īpašumi,
C‑22/23, EU:C:2024:327, mír 30 agus an cásdlí dá dtagraítear).
27      Ba cheart a thabhairt faoi deara, sa chéad áit, go sainmhínítear le foclaíocht Airteagal 1(1) de Threoir
2014/31 raon feidhme na treorach sin ar bhealach an‑leathan. De réir na forála sin, beidh feidhm ag an treoir sin maidir le ‘gach uirlis neamh-uathoibríoch meáite’.
28      Mar sin, i bhfianaise fhoclaíocht na forála atá i gceist, ní cosúil gur fachtóirí ábhartha, de réir bhrí Airteagal 1(1) de Threoir
2014/31, í an úsáid bheartaithe a bhaineann le huirlisí neamh-uathoibríocha meáite ná an fíoras gur údarás breithiúnach nó póilíneachta é an t‑úsáideoir, chun a chinneadh an dtagann an uirlis i dtrácht faoi raon feidhme na treorach sin.
29      Sa dara háit, tacaítear le cinneadh den sórt sin trí scrúdú a dhéanamh ar an gcomhthéacs ina bhfuil Airteagal 1(1) de Threoir
2014/31 suite agus ar chuspóir na treorach sin.
30      Chuige sin, ba cheart a thabhairt faoi deara, ar an gcéad dul síos, go sainmhínítear in Airteagal 2(1) agus (2) den treoir sin an coincheap ‘uirlis neamh-uathoibríoch meáite’ trí thagairt a dhéanamh,
inter alia, don fheidhm a chomhlíonann na huirlisí sin, gan a chur san áireamh an modh ina n‑úsáidtear iad nó na réimsí ina n‑úsáidtear iad.
31      Ar an dara dul síos, ba cheart a mheabhrú go liostaítear i dTreoir
2014/31, i bpointe
(a) go pointe
(f) d’Airteagal 1(2), roinnt catagóirí úsáide d’uirlisí neamh-uathoibríocha meáite.
32      Áirítear leis na catagóirí dá dtagraítear in Airteagal 1(2), i bpointe
(b), mais a chinneadh chun dola, taraif, cáin, bónas, pionós, luach saothair, slánaíocht nó íocaíocht dá samhail a ríomh agus, i bpointe
(c), mais a chinneadh chun dlíthe nó rialacháin a chur i bhfeidhm.
33      Tá an cumas ag úsáid d’uirlis neamh-uathoibríoch meáite amhail an ceann atá i gceist sna príomhimeachtaí teacht faoi cheann amháin den dá chatagóir úsáide sin dá dtagraítear go sainráite i dTreoir
2014/31.
34      Ina theannta sin, bunaítear le pointe (g) d’Airteagal 1(2) den treoir sin catagóir úsáide iarmharach d’ionstraim den sórt sin, ag tagairt do ‘gach feidhm seachas na cinn a liostaítear i bpointe (a) go pointe (f)’ d’Airteagal 1(2). Dá réir sin, fiú i gcás ina bhfuil uirlis neamh-uathoibríoch meáite beartaithe lena húsáid chun críocha seachas na críocha a luaitear i bpointe (a) go pointe (f) d'Airteagal 1(2), go dtagann an uirlis sin faoi raon feidhme na treorach sin.
35      Ar an tríú dul síos, maidir le huirlisí a chuirtear i seirbhís go háirithe do na húsáidí dá dtagraítear i bpointe (a) go pointe (f) d’Airteagal 1(2) de Threoir
2014/31, ní mór a mheabhrú go gceanglaítear le hAirteagal 3(3) de Threoir
2014/31 ar na Ballstáit gach beart a dhéanamh chun leanúint de cheanglais infheidhme na treorach sin a chomhlíonadh.
36      Is léir ó anailís ar Threoir
2014/31 nach leagtar síos ceanglas inti go n‑úsáidfear uirlisí neamh-uathoibríocha meáite, tar éis iad a bheith curtha i seirbhís, chun críocha tráchtála.
37      Sa tríú háit, maidir le cuspóir Threoir
2014/31, is léir ó aithris 47 di gurb é an cuspóir sin a áirithiú go gcomhlíonann uirlisí neamh-uathoibríocha meáite ar an margadh na ceanglais lena bhforáiltear chun ardleibhéal cosanta a thabhairt do leasanna an phobail a chumhdaítear leis an treoir sin.
38      Mar is léir ó mhír 33 thuas, d’fhéadfadh úsáid na huirlisí sin amhail na huirlisí sin atá i gceist sna príomhimeachtaí, faoi réir mheasúnú na cúirte a rinne an tarchur, teacht faoi na catagóirí úsáide a chuirtear san áireamh go sainráite i bpointe
(b) agus (c) d'Airteagal 1(2) den treoir sin. Mar sin, d’fhágfadh aon eisiamh de na huirlisí sin ó raon feidhme na treorach sin ar an bhforas go n‑úsáideann údaráis bhreithiúnacha nó póilíneachta iad agus ar an bhforas sin amháin, chun críocha foráil choiriúil a chur i bhfeidhm, go bhféadfadh na huirlisí sin, i gceann de na catagóirí úsáide sin, a chur ar an margadh gan na ceanglais a chomhlíonadh atá beartaithe chun leasanna an phobail a shaothraítear le Treoir
2014/31 a chosaint agus, dá bhrí sin, go ndéanfaí dochar do na leasanna sin.
39      I bhfianaise an mhéid sin go léir, is é an freagra ar an gceist arna tarchur ná nach mór Airteagal 1(1) de Threoir
2014/31a léiriú sa chaoi a gciallaíonn go bhfuil feidhm ag an treoir sin maidir le huirlisí neamh-uathoibríocha meáite i gcás ina n‑úsáidtear na huirlisí sin, ag na húdaráis bhreithiúnacha nó phóilíneachta, chun mais feithicle a chinneadh, chun críocha reachtaíocht choiriúil náisiúnta a chur i bhfeidhm.
Costais
40      Ós rud é, a mhéid a bhaineann leis na príomhpháirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Séú Dlísheomra) mar seo a leanas:
Maidir le hAirteagal 1(1) de Threoir 2014/31/AE ó Pharlaimint na hEorpa agus ón gComhairle an 26 Feabhra 2014 maidir le comhchuibhiú dhlíthe na mBallstát a bhaineann le huirlisí neamh-uathoibríocha meáite a chur ar fáil ar an margadh,
ní mór léiriú a dhéanamh ar mar seo a leanas: tá feidhm ag an Treoir sin maidir le huirlisí neamh-uathoibríocha meáite nuair a úsáideann údaráis bhreithiúnacha nó póilíneachta na huirlisí sin chun mais feithicle a chinneadh, chun reachtaíocht náisiúnta a thagann faoin limistéar pionósach a chur i bhfeidhm.
[Sínithe]
*      Teanga an cháis: an Fhraincis.
i      Is ainm bréige é ainm an cháis seo. Ní fhreagraíonn sé do fhíorainm aon cheann de na páirtithe sna himeachtaí.